Predkladacia správa

Návrh zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení  niektorých zákonov v znení zákona č. 369/2004 Z. z. (ďalej len „návrh zákona“)  sa na rokovanie vlády Slovenskej republiky predkladá ako iniciatívny návrh.
Účelom predkladaného návrhu zákona je zmeniť doterajší spôsob určovania tarifných platov pedagogickým zamestnancom. Cieľom je posilniť odmeňovanie predovšetkým mladých pedagogických zamestnancov. Navrhovaný spôsob ich má motivovať, aby vykonávali prácu, na ktorú získali odbornosť, a aby neodchádzali vykonávať iné, pre nich finančne zaujímavejšie práce.
Návrh zákona nemá vplyv na zamestnanosť a tvorbu pracovných miest, ani dopad na životné prostredie. Návrh zákona zakladá zvýšené nároky na finančné prostriedky verejných financií. Dopady na štátny rozpočet a na rozpočty vyšších územných celkov a obcí sú vyčíslené v doložke finančných, ekonomických, environmentálnych vplyvov,  vplyvov na zamestnanosť a podnikateľské prostredie.
Návrh zákona bol predmetom medzirezortného pripomienkového konania. Návrh zákona bol zaslaný prostredníctvom elektronickej pošty 7. októbra 2004 povinne pripomienkujúcim subjektom a ostatným subjektom, ktorých sa problematika návrhu zákona týka, spolu 48 pripomienkujúcim subjektom. V lehote do 27. októbra 2004 uplatnilo pripomienky 40 pripomienkujúcich subjektov (z toho zo strany verejnosti uplatnili pripomienky 3 pripomienkujúce subjekty), 1 pripomienkujúci subjekt uplatnil pripomienky po termíne a 11 pripomienkujúcich subjektov nezaslalo pripomienky k návrhu zákona. Pripomienky k návrhu zákona neuplatnilo 25 pripomienkujúcich subjektov. Pripomienky zásadného charakteru uplatnili 4 pripomienkujúce subjekty. Výsledky pripomienkového konania sú uvedené vo vyhodnotení pripomienkového konania.
Návrh zákona bol dňa 11. januára 2005 prerokovaný v Legislatívnej rade vlády Slovenskej republiky. Pripomienky, ktoré Legislatívna rada vlády Slovenskej republiky uplatnila k návrhu zákona sú zapracované do predloženého materiálu.
Na rokovanie vlády Slovenskej republiky sa predkladá nové znenie.